9 हेलिपैड से हर 5 मिनट में केदारनाथ के लिए उड़ान; शोर से ग्लेशियर कांपा तो मंदिर खतरे में
Kedarnath Yatra 2023 Darshan Challenges - केदारनाथ यात्रा 25 अप्रैल से 14 नवंबर 2023 तक चलेगी। इन 7 महीने में श्रद्धालुओं की संख्या के सारे रिकॉर्ड टूटेंगे। लेकिन, केदारनाथ घाटी के लिए एक बड़ी चिंता भी है
केदारनाथ यात्रा 25 अप्रैल से 14 नवंबर 2023 तक चलेगी। इन 7 महीने में श्रद्धालुओं की संख्या के सारे रिकॉर्ड टूटेंगे। लेकिन, केदारनाथ घाटी के लिए एक बड़ी चिंता भी है- कंपन पैदा करता हेलिकॉप्टरों का शोर। आपको बता दें कि 2023 में हर 5 मिनट में एक हेलिकॉप्टर केदारनाथ मंदिर क्षेत्र में गड़गड़ाएगा।
यही है नया संकट। क्योंकि, विशेषज्ञ कह रहे हैं कि यह पवित्र मंदिर ग्लेशियर को काटकर बनाया गया है। इसलिए शोर से घाटी के दरकने और हेलिकॉप्टरों के धुंए के कार्बन से पूरा इलाका खतरे की जद में है। हमने भगवान तक पहुंचने के इतने सरल व अवैज्ञानिक रास्ते बना दिए कि भगवान पर ही मुसीबत आ गई है। केदारनाथ के लिए 1997-98 तक एक हेलिपैड था। अब 9 बन गए हैं।
8 साल पहले 10-15 उड़ानें थीं और अब हर दिन 250
ये देहरादून से फाटा तक फैले हैं और 9 कंपनियों के लिए उड़ान सुविधा देते हैं। 8 साल पहले तक केदारनाथ के लिए कुल 10-15 उड़ानें थीं। अब केदारनाथ वैली में सुबह 6 से शाम 6 बजे तक हेलिकॉप्टर रोजाना 250 से ज्यादा राउंड लगाते हैं। इनका शोर और इनसे निकलने वाले कार्बन ने ग्लेशियर काटकर बनाए मंदिर और उसकी पूरी घाटी के लिए नया संकट खड़ा कर दिया है।
केदानाथ घाटी हिमालय के सबसे संवेदनशील क्षेत्रों में आती है। तेजी से बढ़ रही यात्रियों की संख्या पहले ही चिंतित करने वाली है। उस पर हेलिकॉप्टरों का यह शोर और इनकी बढ़ती संख्या किसी विकराल संकट का रूप न ले ले, यही डर है।
शोर ही सबसे बड़ा खतरा: बेलगाम डेसिबल सहने में पहाड़ डिसेबल होगा
केदारनाथ में नीचे उड़ते हेलिकॉप्टर्स से दुर्लभ प्रजातियों के कई जीवों का ब्रीडिंग साइकल बिगड़ा है। उत्तराखंड का राज्य पक्षी मोनाल और राजकीय पशु कस्तूरी मृग इस सेंचुरी में अब नहीं दिखते। तितलियों की कई दुर्लभ प्रजातियां तो गायब हाे चुकी हैं। स्नो लैपर्ड, हिमालयन थार और ब्राउन बीयर्स भी खतरे में हैं।
वाइल्ड लाइफ इंस्टिट्यूट ऑफ इंडिया भी हेलिकॉप्टर्स के शोर के कारण जानवरों के बदलते बर्ताव पर चिंता जता चुका है। एक तथ्य यह भी है कि देश में निजी व कर्मशियल हेलिकॉप्टर्स की संख्या अगले 5 साल में 5 से 10 गुना बढ़ने के अनुमान है। जाहिर सी बात है कि केदारनाथ मंदिर क्षेत्र पर शोर और प्रदूषण का दबाव बढ़ने वाला है।
9 कंपनियां, हर कंपनी के रोज 27 से 30 फेरे, उड़ान भी कम ऊंचाई पर
केदारनाथ यात्रा में पहुंचने वाले लोगों के लिए 9 कंपनी काम कर रही हैं। ऐरो एयरक्राफ्ट के जीएम (ऑपरेशन्स) विक्रम सिंह बताते हैं कि 12 हेलिपैड हैं। इनमें 9 ऑपरेशनल हैं। एक ऑपरेटर 27 से 30 फेरे रोज लगाता है।
तय ऊंचाई 600 मीटर, उड़ान 250 मीटर तक
एनजीटी ने सुनिश्चित करने को कहा था कि हेलिकॉप्टर केदारनाथ सेंचुरी में 600 मीटर के नीचे न उड़ें। आवाज 50 डेसिबल हो। लेकिन फेरे जल्दी पूरे करने और फ्यूल बचाने के लिए हेलिकॉप्टर 250 मी. ऊंचाई तक उड़ते हैं। आवाज भी दोगुनी होती है। देहरादून स्थित वाडिया इंस्टिट्यूट में ग्लेशियर विभाग के पूर्व विभागाध्यक्ष डाॅ. डीबी डोभाल कहते हैं- सरकार को ये रिपोर्ट दे चुके हैं कि इससे मंदिर और घाटी को बड़ा खतरा हो सकता है।
भास्कर एक्सपर्ट- सरकार कराए नुकसान की स्टडी, फिर तय हों फेरे
पद्मभूषण पर्यावरणविद् डॉ. अनिल जोशी बताते हैं कि हिमालय के इस सबसे संवेदनशील व शांत क्षेत्र में 100 डेसिबल शोर और कार्बन उत्सर्जन हर 5 मिनट में होगा तो मंदिर-पर्यावरण-वन्यजीवों के लिए खतरा तय है। उत्तराखंड सरकार नुकसान की स्टडी कराए, फिर फेरे तय करें। 2013 में हम प्रकृति की ताकत को न समझने की भूल कर चुके हैं।’
डीजीसीए ही उड़ान संख्या तय करता है
केदारनाथ में हेलिकॉप्टर सेवाएं बढ़ी हैं। कुछ लोग इसे जरूरी भी मानते हैं। कुछ सवाल भी उठा रहे हैं। हेलिकॉप्टर सर्विस को डीजीसीए से अनुमति है, वही संख्या तय करता है। विकास-पर्यावरण संतुलन तो होना ही चाहिए।' -अजेंद्र अजय, अध्यक्ष, केदारनाथ मंदिर समिति